b"\n_START_ARTICLE_\nMaribor\n_START_SECTION_\nAjalugu\n_START_PARAGRAPH_\nMaribori lossi (Marchburch) on esmakordselt kirjalikult mainitud aastal 1163. aastal. S\xc3\xb5naga march t\xc3\xa4histati kesk\xc3\xbclemsaksa keeles marke, Frangi riigi piirialasid, ning burch oli kindlus, niisiis 'piirikindlus'. Maribor kuulus Steiermarki. Linna mainiti esimest korda 1204. 1254 sai Maribor linna\xc3\xb5igused. Linn hakkas kiiresti kasvama p\xc3\xa4rast Rudolf I Habsburgi v\xc3\xb5itu B\xc3\xb6\xc3\xb6mimaa kuninga Otokar II P\xc5\x99emysli \xc3\xbcle 1278._NEWLINE_1532 ja 1683 piirasid linna t\xc3\xbcrklased._NEWLINE_Linn j\xc3\xa4i Habsburgide ja Austria valdusse kuni Esimese maailmas\xc3\xb5jani, mille eel oli linnaelanikest 80% sakslased ja 20% sloveenid. Seevastu linna\xc3\xbcmbruse talupojad olid peaaegu eranditult sloveenid. Austria-Ungaris kuulus Maribor Austriale._NEWLINE_Maailmas\xc3\xb5ja ajal deporteeris Austria K\xc3\xa4rntenist ja Steiermargist sloveene, kahtlustades neid kui slaavlasi venemeelsuses. \xc3\x95igupoolest see \xc3\xb5hutaski sloveenide ja sakslaste vahelisi konflikte. P\xc3\xa4rast s\xc3\xb5da taotlesid Maribori endale nii Austria kui ka Serblaste, Horvaatide ja Sloveenide Kuningriik (Jugoslaavia). 27. jaanuaril 1919 h\xc3\xb5ivasid linna sloveenist v\xc3\xa4ejuhi Rudolf Maisteri v\xc3\xa4ed ja ilma rahvak\xc3\xbcsitluseta kuulutati Maribor koos \xc3\xbcmbruskonna aladega Serblaste, Horvaatide ja Sloveenide Kuningriigi osaks._NEWLINE_Suur hulk sakslasi emigreerus, ent ometi oli 1930. aastatel veel veerand linlastest sakslased. Nii, nagu Austria-Ungari oli enne alla surunud slaavlaste rahvuslust, nii sulges Jugoslaavia k\xc3\xb5ik saksakeelsed klubid, koolid ja muud organisatsioonid._NEWLINE_1941 okupeeris Saksamaa \xc5\xa0tajerska. Adolf Hitler lubas selle piirkonna uuesti germaniseerida. Ta k\xc3\xbclastas sama aasta aprilli l\xc3\xb5pus isiklikult Maribori, kus kohalikud sakslased teda vabastajana vastu v\xc3\xb5tsid. Nende \xc3\xbcldise natsistliku meelsuse t\xc3\xb5ttu aeti k\xc3\xb5ik sakslased 1945 \xc5\xa0tajerskast v\xc3\xa4lja. Teise maailmas\xc3\xb5ja ajal pommitasid liitlased Maribori kui t\xc3\xb6\xc3\xb6stuskeskust s\xc3\xbcstemaatiliselt._NEWLINE_Maribor oli Jugoslaavia t\xc3\xa4htis t\xc3\xb6\xc3\xb6stuskeskus. 1961 asutati Maribori \xc3\xbclikool. P\xc3\xa4rast Jugoslaavia lagunemist, kui suure riigi turg kadus, ulatus t\xc3\xb6\xc3\xb6puudus Mariboris 25%-ni. 1990. aastatel olukord paranes v\xc3\xa4ikeettev\xc3\xb5tluse arenemisega._NEWLINE_Maribor oli 2012. aastal Euroopa kultuuripealinn."